**DEDDF GWASANAETHAU CYMDEITHASOL A LLESIANT (CYMRU)**

**TAFLEN**

**Llesiant**

# Cyflwyniad

Llesiant sy’n sail i’r holl system gofal a chymorth, wedi’i gysylltu â’r rôl y gall ymyrryd yn gynnar ac ataliad chwarae i hyrwyddo llesiant ac â’r modd y gellir grymuso pobl drwy roi gwybodaeth, cyngor a chynhorthwy iddyn nhw a thrwy fod yn rhan o’r broses ddylunio a gweithredu gwasanaethau.

Mae Adran 5 o’r Ddeddf yn gofyn i unrhyw berson sy’n arfer swyddogaethau o dan
y Ddeddf geisio hyrwyddo llesiant pobl sydd angen gofal a chymorth a gofalwyr
sydd angen cymorth. Cyfeirir at hyn fel “dyletswydd llesiant” ac mae’r ddyletswydd hollgyffredinol hon yn berthnasol i bob person a chorff sy’n arfer swyddogaeth o dan y Ddeddf, gan gynnwys Gweinidogion Cymru, awdurdodau lleol, byrddau iechyd ac asiantaethau statudol eraill.

Mae dyletswydd llesiant yn berthnasol ymhob achos lle mae’r awdudod lleol yn cynnal swyddogaeth gofal a chymorth neu’n gwneud penderfyniad am unioglyn. Mae’r un mor berthnasol i bobl ag anghenion gofal a chymorth a gofalwyr sydd angen cymorth.

Er mwyn cyflawni’r ddyetswydd hon, rhaid i gyfrifoldeb dros lesiant gael ei rhannu gyda phobl sydd angen gofal a chymorth a gofalwyr sydd angen cymorth. Rhaid i bobl sy’n arfer swyddogaethau o dan y Ddeddf roi grym i bobl gyfrannu at gyflawni
eu llesiant eu hun gyda chymorth a gwasanaeth priodol eu lefel. Ni all asiantaethau na sefydliadau gyflenwi canlyniad llesiant ar gyfer person ond gallan nhw helpu i gyflawni’r canlyniad hwnnw. Bydd gweithio mewn partneriaeth yn allweddol i sicrhau eu llesiant ac atal rhag i anghenion pobl am ofal a chymorth ddatblygu.

# Diffiniad o Lesiant

Mae’r Ddeddf yn diffinio llesiant gydag wyth agwedd gyffredin yn arbennig o ran y bobl sydd angen gofal a chymorth a gofalwyr angen cymorth:

1. iechyd corfforol a iechyd meddyliol a llesiant emosiynol
2. amddiffyn rhag camdriniaeth ac esgeulustod
3. addysg, hyfforddiant a gweithgareddau hamdden
4. perthnasoedd domestig, teuluol a phersonol
5. cyfraniad a wneir at y gymdeithas
6. sicrhau hawliau a hawlogaethau
7. llesiant emosiynol a chymdeithasol, ac
8. addasrwydd llety preswyl

O ran plentyn, mae llesiant hefyd yn cynnwys:

1. datblygiad corfforol, deallusol, emosiynol, cymdeithasol ac ymddygiadol, a
2. “lles” fel y diffinnir y gair hwnnw at ddibenion y Ddeddf Plant 1989

O ran oedolyn, mae llesiant hefyd yn cynnwys:

1. rheolaeth dros fywyd o ddydd i ddydd, a
2. chymryd rhan yn y gwaith

# Hyrwyddo Llesiant

Gallwch hyrwyddo llesiant person mewn nifer o ddulliau. Mae llesiant yn golygu pethau gwahanol i wahanol bobl ac felly bydd unigolion am gyflawni canlyniadau llesiant sy’n bersonol iddyn nhw a’u hamgylchiadau personol. Does dim un dull gosodedig o fynd ati – rhaid i awdurdodau lleol ystyried canlyniadau llesiant personol pobl a chyd-gynhyrchu atebion gyda’r bobl eu hunain.

Dylech ystyried pob achos yn ôl ei rinweddau ei hun, ystyried yr hyn y mae’r person ei eisiau a sut gallai’r camau yr ydych yn eu gweithredu nawr effeithio ar lesiant yr unigolyn yn ôl diffinad llesiant. Yn ystod y broses asesu, er enghraifft, dylai’r asesydd ystyried yn benodol yr agweddau hynny o lesiant sydd fwya perthnasol i’r unigolyn dan sylw ac asesu’r modd y mae ei anghenion yn effeithio arno.

Mae’r ddyletswydd i hyrwyddo llesiant yn cynnwys y rhai heb anghenion sy’n cwrdd
â meini prawf cymhwyster ond ag anghenion gofal a chymorth y gellir eu diwallu
wrth ddefnyddio dulliau eraill, er enghraifft, drwy ddarparu gwybodaeth, cyngor a chynhorthwy neu wasanaethau ataliol.

Er bod pob agwedd o lesiant yr un mor bwysig â’i gilydd, mae’n debygol y bydd
rhai agweddau o lesiant yn fwy perthnasol i un person nag i berson arall. Dylai awdurdodau lleol fabwysiadu dull hyblyg o fynd ati, dull sy’n caniatáu canolbwyntio
ar ba agweddau o lesiant sydd bwysicaf i’r unigolyn dan sylw.

Er bod dyletswydd llesiant yn benodol berthnasol pan fydd ymarferwyr yn arfer swyddogaeth gofal a chymorth o ran unigolyn, dylai’r awdurdod lleol neu’r bwrdd iechyd lleol (neu asiantaeth statudol arall) hefyd ystyried y ddyletswydd wrth arfer swyddogaethau strategol ehangach megis cynnal asesiad o’r boblogaeth.